CELEX: 62018CN0721
Language: el
Date: 2018-11-16 00:00:00
Title: Υπόθεση C-721/18: Αίτηση προδικαστικής αποφάσεως την οποία υπέβαλε το Oberlandesgericht Düsseldorf (Γερμανία) στις 16 Νοεμβρίου 2018 — Ferrari S.p.A. κατά DU

11.2.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 54/8
            
         
      Αίτηση προδικαστικής αποφάσεως την οποία υπέβαλε το Oberlandesgericht Düsseldorf (Γερμανία) στις 16 Νοεμβρίου 2018 — Ferrari S.p.A. κατά DU
      (Υπόθεση C-721/18)
      (2019/C 54/11)
      Γλώσσα διαδικασίας: η γερμανική
      
         Αιτούν δικαστήριο
      
      Oberlandesgericht Düsseldorf
      
         Διάδικοι στην υπόθεση της κύριας δίκης
      
      
         Εκκαλούσα: Ferrari S.p.A.
      
         Εφεσίβλητος: DU
      
         Προδικαστικά ερωτήματα
      
      
                  1)
               
               
                  Πρέπει, κατά την εκτίμηση του ζητήματος αν γίνεται, από απόψεως τρόπου και εκτάσεως, ουσιαστική χρήση κατά την έννοια του άρθρου 12, παράγραφος 1, της οδηγίας 2008/95/ΕΚ (1), στην περίπτωση σήματος το οποίο έχει καταχωριστεί για ευρεία κατηγορία προϊόντων –εν προκειμένω, για χερσαία οχήματα, ιδίως αυτοκίνητα και τα εξαρτήματά τους–, αλλά στην πραγματικότητα χρησιμοποιείται μόνο σε επιμέρους τμήμα της αγοράς –εν προκειμένω, για σπορ αυτοκίνητα πολυτελείας και τα εξαρτήματά τους–, να θεωρηθεί ως κρίσιμη η αγορά της κατηγορίας προϊόντων για την οποία έχει καταχωριστεί το σήμα ή μπορεί να θεωρηθεί ως κρίσιμο το επιμέρους τμήμα της αγοράς; Σε περίπτωση που θεωρηθεί ότι αρκεί η χρήση στο επιμέρους τμήμα της αγοράς, πρέπει το σήμα, κατά τη διαδικασία διαγραφής λόγω εκπτώσεως, να διατηρηθεί σε ισχύ όσον αφορά το εν λόγω επιμέρους τμήμα της αγοράς;
               
            
                  2)
               
               
                  Συνιστά η εμπορική διάθεση, από τον δικαιούχο του σήματος, μεταχειρισμένων προϊόντων, τα οποία έχουν ήδη κυκλοφορήσει στην αγορά του Ευρωπαϊκού Οικονομικού Χώρου από τον δικαιούχο του σήματος, χρήση του σήματος κατά την έννοια του άρθρου 12, παράγραφος 1, της οδηγίας 2008/95/ΕΚ;
               
            
                  3)
               
               
                  Πρέπει να θεωρηθεί ότι σήμα που έχει καταχωριστεί όχι μόνο για ένα προϊόν, αλλά και για ανταλλακτικά του προϊόντος αυτού, χρησιμοποιείται κατά τρόπο που συνεπάγεται τη διατήρηση κεκτημένων δικαιωμάτων ακόμη και σε συνάρτηση με το προϊόν, εφόσον το προϊόν αυτό δεν διατίθεται πλέον στο εμπόριο, αλλά εξακολουθούν να διατίθενται φέροντα το σήμα εξαρτήματα και ανταλλακτικά του διατεθέντος κατά το παρελθόν και φέροντος το σήμα προϊόντος;
               
            
                  4)
               
               
                  Πρέπει κατά την εκτίμηση του ζητήματος αν γίνεται ουσιαστική χρήση να ληφθεί επίσης υπόψη το αν ο δικαιούχος του σήματος προσφέρει υπηρεσίες σε συνάρτηση με τις οποίες δεν γίνεται μεν χρήση του σήματος, αλλά οι οποίες αφορούν τα ήδη διατεθέντα προϊόντα;
               
            
                  5)
               
               
                  Πρέπει κατά την εξέταση της χρήσεως του σήματος στο οικείο κράτος μέλος (εν προκειμένω, στη Γερμανία) κατά την έννοια του άρθρου 12, παράγραφος 1, της οδηγίας 2008/95/ΕΚ να ληφθούν επίσης υπόψη, βάσει του άρθρου 5 της διακρατικής συμβάσεως μεταξύ της Γερμανίας και της Ελβετίας, της 13ης Απριλίου 1892, σχετικά με την αμοιβαία προστασία των διπλωμάτων ευρεσιτεχνίας, σχεδίων, υποδειγμάτων και σημάτων, οι χρήσεις του σήματος στην Ελβετία;
               
            
                  6)
               
               
                  Συνάδει με την οδηγία 2008/95/ΕΚ το να φέρει μεν ο δικαιούχος του σήματος, του οποίου ζητείται η έκπτωση από τα δικαιώματα που παρέχει το σήμα, πλήρως το βάρος προβολής ισχυρισμών όσον αφορά τη χρήση του σήματος, αλλά τον κίνδυνο της αδυναμίας προσκομίσεως των απαιτούμενων αποδείξεων να τον φέρει ο ενάγων που ζητεί τη διαγραφή;
               
            
         (1)  Οδηγία 2008/95/ΕΚ του Ευρωπαϊκού Κοινοβουλίου και του Συμβουλίου, της 22ας Οκτωβρίου 2008, για την προσέγγιση των νομοθεσιών των κρατών μελών περί σημάτων (ΕΕ 2008, L 299, σ. 25).